Document ID: 31994D0448

Komisijos sprendimas
1994 m. birželio 20 d.
nustatantis specialiuosius reikalavimus, reglamentuojančius Naujosios Zelandijos kilmės žuvininkystės ir akvakultūros produktų importą
(94/448/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], ypač į jos 11 straipsnio 1 dalį,
kadangi Komisijos ekspertų grupė apsilankė Naujojoje Zelandijoje, kad patikrintų sąlygas, kuriomis žuvininkystės produktai yra gaminami, sandėliuojami ir siunčiami į Bendriją;
kadangi galima laikyti, kad Naujosios Zelandijos teisės aktų nuostatos dėl žuvininkystės produktų sveikatos tikrinimo ir priežiūros atitinka Direktyvoje 91/493/EEB nustatytas nuostatas;
kadangi Naujojoje Zelandijoje Žemės ūkio ir žuvininkystės ministerija (ŽŪŽM) yra pajėgi veiksmingai tikrinti, kaip taikomi galiojantys įstatymai;
kadangi Direktyvos 91/493/EEB 11 straipsnio 4 dalies a punkte nurodytoje veterinarijos sertifikato išdavimo tvarkoje taip pat turi būti nustatytas sertifikato pavyzdys, būtiniausi reikalavimai kalbai (-oms), kuria (-iomis) jis turi būti surašytas, ir asmens, turinčio įgaliojimus jį pasirašyti, rangas;
kadangi pagal Direktyvos 91/493/EEB 11 straipsnio 4 dalies b punktą prie žuvininkystės produktų pakuočių turi būti tvirtinamas ženklas, kuriame nurodomas trečiosios šalies pavadinimas ir kilmės įmonės patvirtinimo numeris;
kadangi pagal Direktyvos 91/493/EEB 11 straipsnio 4 dalies c punktą turi būti sudarytas patvirtintų įmonių sąrašas; kadangi tas sąrašas turi būti sudaromas remiantis pranešimu, kurį ŽŪŽM pateikia Komisijai; kadangi dėl to ŽŪŽM turi užtikrinti, kad būtų laikomasi Direktyvos 91/493/EEB 11 straipsnio 4 dalyje tuo tikslu nustatytų nuostatų;
kadangi ŽŪŽM pateikė oficialų patvirtinimą, kad laikomasi Direktyvos 91/493/EEB priedo V skyriaus taisyklių ir kad įvykdyti reikalavimai, lygiaverčiai tiems, kurie nustatyti minėtoje direktyvoje dėl įmonių patvirtinimo;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Žemės ūkio ir žuvininkystės ministerija (ŽŪŽM) pripažįstama kompetentinga Naujosios Zelandijos institucija, galinčia patikrinti ir patvirtinti, kad žuvininkystės ir akvakultūros produktai atitinka Direktyvos 91/493/EEB reikalavimus.
2 straipsnis
Žuvininkystės ir akvakultūros produktai, kurių kilmės šalis Naujoji Zelandija, turi atitikti šiuos reikalavimus:
1) prie kiekvienos siuntos turi būti pridėtas veterinarijos sertifikato originalas, kuriame pagal šio sprendimo A priedo pavyzdį turi būti įrašytas numeris, data, jis turi būti tinkamai užpildytas, pasirašytas ir surašytas viename lape;
2) produktai turi būti pagaminti šio sprendimo B priede nurodytose patvirtintose įmonėse;
3) ant visų pakuočių, išskyrus dideliais kiekiais sušaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašyti žodžiai "Naujoji Zelandija" ir kilmės įmonės patvirtinimo numeris.
3 straipsnis
1. 2 straipsnio 1 punkte nurodytas sertifikatas turi būti surašytas mažiausiai viena valstybės narės, kurioje atliekami patikrinimai, valstybine kalba.
2. Sertifikatuose turi būti ŽŪŽM atstovo vardas, pavardė, pareigos, parašas bei ŽŪŽM oficialus antspaudas, kurio spalva turi skirtis nuo teksto spalvos.
4 straipsnis
Šis sprendimas taikomas nuo 1994 m. rugsėjo 1 d.
5 straipsnis
Šis sprendimas skirtas valstybėms narėms.
Priimta Briuselyje, 1994 m. birželio 20 d.

Labels: 3
18
6